5/03/2005
Ti Masaok Kadagiti Naisalip iti ATILA 04-05
KADAGITI SIMMARUNO A TAWTAWEN, pinabileg ti anus ken sirmata dagiti mannurattayo ti ammoda babaen ti aktibidades ti GUMIL wenno ti tinawen a maang-angay a komperensia/kombension ti GUMIL Filipinas a dar-ayan ti amin a sangana manipud kadagiti internasional a tsapter kas koma ti GUMIL Hawaii wenno GUMIL Oahu, GUMIL Maui ken GUMIL California ken GUMIL Greece, ken manipud kadagiti probinsia wenno munisipalidad/eskuelaan, kdpy iti kada malpas ti Semana Santa ti pagilian wenno tunggal arinunos ti bulan ti Abril iti kada tawen. (Ita a tawen, inton Abril 22-24, 2005, a maangay ti kombension/komperensia idiay Suso Beach, Sta. Maria, Ilocos Sur, a kukua ken imatonan ni Apo Doktor Godofredo Reyes, maysa a nakoronaan a poet-laureate ti pagsasaotayo nga Iluko, ken maysa a patneng nga Ilokano ken ni kaingungotna a Doktora Dedicacion Agatep-Reyes. Masarakan ti BALAY TI GUMIL iti asideg-nga-abaga wenno las-ud iti Suso Beach nga indonar dagiti manangipateg nga agkaingungot a doktor-iti-medisina ti solar a nagbatayanna.)
Kalpasan daydi linteg-militar iti pagilian, adu dagiti mannurattayo ti nangpadas iti tekniko dagiti lumaud a literatura agpatingga kadagitoy a gundaway. Ket ti nagbalin nga epektona iti literaturatayo daytoy a panangpadas ket makuna a dakkel wenno napintas ta napagtalinaedtayo ti kultura ken ti tradisiontayo nga Ilokano. Ngem ditayo koma liplipatan a ditay inakas wenno dinadael dagiti kadaanan nga estilo ti panagsurattayo ngem ketdi iniluttayo tapno iti kasta ket no maidilig, saan a maudi ti pagsasaotayo kadagiti dadduma a pagsasao wenno literatura. Ti ammok, ti orihinal a panggep dagitoy a mannurat ket ti panangimportada kadagiti tekniko a Lumaud idinto nga ipreserba/ikamaligda met ti Iluko spirit wenno ti pagsasao, kultura ken ti tradisiontayo nga Ilokano. Iti 1980s, kaaduanna dagiti sinurat a maipanggep iti napasamak a domestiko a kas koma iti EDSA Rebolusion nga agpatingga kadagitoy a kanito, nupay di madakdakamat kadagiti sinurat, nalawag a makita wenno masirmata ti kidagna nga adda wenno nailinged wenno nangrugi idi dagita a parparikut kadagita a panawen.
Nangrugi ti pannakaipatarus ti Literatura Aleman iti Iluko idi kanikamano a tawen ti napalabas babaen ken ni Apo Juan S.P. Hidalgo Jr., a mabigbig nga ama ti GUMIL. Ni Apo Hidalgo ti agdama ita nga editor ti RIMAT, ti internasional a magasin ni Samtoy.
Kas madmadlawtayo, ti gapuanan dagiti Lumaud a mannurat ket in-inutda a dumakdakkel bayat panaglabas dagiti aldaw. Ken adu pay dagiti gapuananda maipanggep iti politika iti lugar dagita a mannurat ket naikkan wenno nayaplikaran kadagiti mayannatup nga atension. Ngem adu met dagiti mannurattayo a Samtoy a nangdakamat wenno mangdakdakamat kadagiti kasla iti naagapad iti ngato ket karaman ditan dagiti mannurat a nakisalip iti maikadua tawen ti ATILA, a kas koma kadagiti mannurat a naglinged iti parbo a nagan a Salvador T. Arte, Illo Minado ken Demilap it Orbil (to name a few).
(Adda tuloyna)
unk ilo_Latn ilo_Latn ilo_Latn ilo_Latn ilo_Latn ilo_Latn